《广州歌》
明代·孙蕡

广南富庶天下闻，四时风气长如春。长城百雉白云里，城下一带春江水。

少年行乐随处佳，城南南畔更繁华。朱楼十里映杨柳，帘栊上下开户牖。

闽姬越女颜如花，蛮歌野曲声咿哑。□峨大舶映云日，贾客千家万家室。

春风列屋艳神仙，夜月满江闻管弦。良辰吉日天气好，翡翠明珠照烟岛。

乱鸣鼍鼓竞龙舟，争赌金钗斗百草。游冶留连望所归，千门灯火烂相辉。

游人过处锦成阵，公子醉时花满堤。扶留叶青蚬灰白，盘饤槟榔邀上客。

丹荔枇杷火齐山，素馨茉莉天香国。别来风物不堪论，寥落秋花对酒樽。

回首旧游歌舞地，西风斜日淡黄昏。

作者简介：（1334—1389）广东顺德人，字仲衍，号西庵。博学工诗文。明兵下广东，蕡为何真作书请降。洪武中历虹县主簿、翰林典雅。预修《洪武正韵》。出为平原簿，坐事被逮，罚筑京师城垣。旋得释。十五年，起苏州经历，坐累戍辽东。又以尝为蓝玉题画，论死。有《西庵集》。